section_heading: Radnja igre
paragraph_text: Glavni lik, kojem igrač određuje spol, klasu i rasu, biva otet i zatočen u tamnici čarobnjaka Jona Irenicusa, koja se nalazi u gradu Athkatli, u kraljevstvu Amn, južno od grada Baldur's Gate. Zajedno s njim zatočeno je i nekoliko kolega iz prijašnje igre, uz čiju pomoć uspijeva pobjeći. Pri izlasku ih Irenicus presreće, te on i prijateljica glavnog lika Imoen, ulaze u kratki čarobnjački sukob. Oboje bivaju uhićeni od strane gradske garde zbog nezakonite upotrebe magije. Amn ima stroga pravila o tome tko smije, a tko ne, koristiti magiju u gradovima, te su zbog toga Imoen i Jon Irenicus bačeni u posebni zatvor za čarobnjačke prijestupe. Ostatak grupe, na čelu s glavnim likom, prvi dio igre provodi u pokušaju dolaska do spomenutog zatvora i oslobađanja Imoen.